**Sognefogeden på Orø**

En skøn efterårseftermiddag blev jeg budt inden for
i Marianne og Henrik Iversens hyggelige stue
for at interviewe Henrik om,
hvad han egentlig laver som sognefoged på Orø.

Henrik af en af de 14 tilbageværende sognefogeder på øerne i Danmark.
Han havde 40-års jubilæum for snart to år siden
og afløste i sin tid gårdejer Harald Petersen,
der pegede på Henrik som sin afløser.

*Hvorfor tror du,
at politimesteren i Holbæk gerne ville have dig til jobbet, Henrik?*

"Jobbet kræver et stort lokalkendskab,
en ren straffeattest og et roligt gemyt",
siger Henrik smilende.
"Jobbet indebærer også at være stævningsmand og strandfoged,
men det er rollen som sognefoged, som tager mest tid.
Det var ikke fremmed for mig,
for Harald Petersens forgænger som sognefoged var min farfar,
der var sognefoged i 25 år.
Så man kan sige, at jobbet kom tilbage i familien".

Henrik viser mig de mange avisartikler,
som er blevet skrevet om ham,
og om de sager, han har været involveret i.

"Jeg var 35 år, da jeg tiltrådte,
og kun i en enkelt sag er jeg blevet vred -- og det virkede.
Ellers er de fleste sager blevet løst i mindelighed.
Som strandfoged er det oftest sager om badebroer eller både,
som har revet sig løs i en storm og drevet i land på Orø.
Så er det min opgave at undersøge,
hvor de kan komme fra og få ejerne til at hente dem".

*Hvad kræver det at være sognefoged?*

"En høj grad af fleksibilitet for jeg skal ofte rykke ud med kort varsel,
hvilket stort set var foreneligt med mit erhverv som gårdejer.
Som politiets forlængede arm på Orø
kan de kontakte mig på alle tider af døgnet,
og jeg har altid mit politiskilt på mig.
Det kan være pårørende,
som ikke har hørt fra et familiemedlem længe.
Så tager jeg ud på adressen og ser,
om der er noget galt og ringer eventuelt efter ambulance".

*Hvad bliver du mest kaldt ud til?*

"Nabostridigheder" svarer Henrik prompte.
"Det kan være fx være uenighed om, hvordan man passer sin have.
Den ene kan lide 'Vild med vilje',
og den anden holder af en velholdt have.
Så er det min opgave at mægle mellem de to naboer for at finde en løsning.
Lykkes det ikke, bliver der hegnssyn,
som så kan beordre dem til at sætte et plankeværk op
og dele udgiften til det.
I en sag måtte jeg rykke ud igen, da den ene brugte Roundup
og lige kom til at sprøjte det under plankeværket ind på naboens grund".

*Kan du vie borgerne?*

"Det kunne jeg i mange år, og det var en af de hyggelige opgaver",
smiler Henrik.
"Desværre mistede jeg i en kommunesammenlægning retten til at vie,
da det blev besluttet, at man skulle være medlem af Holbæk byråd".

*Hvis du bliver nødt til at foretage en anholdelse, hvad sker der så?*

"Så må jeg vente på politiet sammen med den anholdte.
Det gør vi oftest i min bil,
men jeg har også sendt borgere med færgen,
hvor politiet så ventede i havnen på den anden side."

*Hvad er de mest tunge sager, du har haft?*

"Selvmord og dødsfald er ikke rare", svarer Henrik alvorligt.
"Selv om politiet tager sig af alt det praktiske,
så er det oftest ikke et rart syn, som møder mig.
Men det er en del af jobbet, så det følger med".

*Hvad kan du bedst lide ved at være sognefoged?*

"Jeg har været ude for nogle sjove situationer.
Engang var der en,
som i beruset tilstand kørte ind i fire parkerede vogne.
Ham fandt jeg på kroen og ville tale med ham.
Han og en ven ville hellere slås med mig,
men de øvrige gæster fortalte ham bestemt,
at de ikke måtte røre mig".

"I nogle særlige akut situationer ringer politiet til mig,
om jeg vil køre ud til stedet for at følge med i hvad der sker,
indtil politiet er fremme",
fortsætter Henrik.
"Det kan også være nogle ægteskabelige problemer,
som ikke skal udvikle sig for meget, inden politiet når frem.
Eller en spritbilist, som skal tilbageholdes, indtil politiet kommer.
Jeg bliver også tilkaldt ved f.eks.
ildebrand i et hus for at observere situationen".

"Så har der også lige været besøg af PET,
som havde et par aktionsøvelser på øen,
som jeg også var med til at arrangere.
Det var fantastisk at se, hvor dygtige de er".

"Det er et tillidserhverv at være sognefoged,
og det er altid spændende at møde nye mennesker.
Når jeg engang stopper,
vil jeg overdrage jobbet med glæde til min afløser og nyde mit otium.
Men indtil videre fortsætter jeg," slutter Henrik.

Fotograf: Joan Ahm
